钦定古今图书集成/理学汇编/经籍典/第133卷 > 明
## 钦定古今图书集成/理学汇编/经籍典/第133卷 > 明

### 太祖洪武三年诏乡会试诗经主朱氏传古注疏

按《明朝开天纪》：“洪武三年己亥，诏自洪武三年八月
为始，乡、会试第一场试五经义，各试本经一道，《诗》主
朱传古注疏洪武九年，博士赵俶以《诗经》教成均，进秩翰林院待
制。”

按《明外史赵俶传》：“洪武九年，御史台言，博士俶以《诗
经》教授成均四年，其弟子多为方岳重臣及持节各
部者，今年逾悬车，请赐骸骨。乃进秩，以翰林院待制
致仕，赐内帑钱治装，宋濂率同官暨诸生千馀人送
之。”

### 成祖永乐元年胡广讲诗东宫先具经义呈帝览

按《明外史金幼孜传》：“成祖即位，翰林坊局臣讲书东
宫，皆先具经义，阁臣阅正呈，帝览，乃进讲解缙《书》、杨
士奇《易》、胡广《诗》、幼孜《春秋》。”

永乐十三年九月，《诗传大全》成，上御殿受之，群臣表
贺。

按《明朝肇运纪》：“永乐十三年九月己酉，《五经大全》成，
上御殿受之，群臣表贺。”

按“《成祖实录诗传大全》二十卷，纂修官四十二人，翰
林院学士兼左春坊大学士奉政大夫胡广，右春坊
右庶子兼翰林院侍讲杨荣，奉直大夫右春坊右谕
德兼翰林院侍讲金幼孜”，翰林院修撰，承务郎萧时
中、陈循，翰林院编修，文林郎周述、陈全、林志，翰林院
编修，承事郎李贞、陈景著，翰林院检讨，从仕郎余学
夔、刘永清、黄寿生、陈用、陈璲，翰林院五经博士，迪功
郎王进，翰林院典籍，修职佐郎黄约中，翰林院庶吉
士凃顺，奉议大夫、礼部郎中王羽，奉议大夫、兵部郎
中童谟，奉训大夫、礼部员外郎吴福，奉直大夫，北京
刑部员外郎吴嘉静，承直郎礼部主事黄裳，承德郎，
刑部主事段民，承直郎刑部主事洪顺、沈升，承德郎
刑部主事章敞、杨勉、周忱、吴绅，文林郎广东道监察
御史陈道潜，承事郎大理寺评事王选，文林郎太常
寺博士黄福，修职郎太医院御医赵友同，迪功佐郎
北京国子监博士王复原，常州府儒学教授廖思敬，
蕲州儒学学正傅舟，济阳县儒学教谕杜观，善化县
儒学教谕颜敬守，常州府儒学训导。彭子斐镇江府
学训导。留季安

按明史官焦竑《经籍志》：“《成祖皇帝敕修诗传大全》二
十卷，胡广等撰。”

### 宣宗宣德七年七月上阅豳风图赋诗一韦以示箴警

按《明纪》：“宣德七年七月，上阅内库书画，得赵孟𫖯《豳
风图》，因赋诗一章，召词臣示之曰：‘豳诗，周公陈后稷、
公刘，王业所由兴，民情早晚之宜，以告成王，使知稼
穑艰难，万世人君皆当鉴此。朕爱斯图，为赋长句，将
揭于便殿之壁，有所箴警尔，其书于壁之右’。”

### 代宗景泰元年命倪谦讲国风于文华殿东庑

按《明外史吕原传》：“景泰初，进侍讲。与同官倪谦，授小
内侍书于文华殿东庑。帝至，命谦讲《国风》，原讲《尧典》，
皆称旨。问何官，并以中允兼侍讲对。帝曰：‘品同耳，何
相兼为’？进二人侍讲学士，兼中允。”

### 世宗嘉靖十年无逸殿成命辅臣等各撰诗豳风七月讲义一道命翟銮讲豳风七月诗退御豳风亭赐宴

按《明会典》：“嘉靖初，西苑无逸殿成。命辅臣及经筵日
讲官、六卿侍经筵官，各撰《尚书无逸诗豳风七月讲
义》一道，于无逸殿进讲。”

按《明外史·李时传》：“嘉靖十年，命时兼文渊阁大学士。
时张孚敬已罢，翟銮独相。帝御无逸殿，召时坐讲《无
逸》篇。銮讲《豳风七月》诗，武定侯郭勋及九卿翰林俱
入侍。讲毕，帝退御豳风亭，赐宴。